|  |  |  |
| --- | --- | --- |
|  | | **6.** |
| **TÖRÖKSZENTMIKLÓS VÁROS POLGÁRMESTERÉTŐL** | | |
| **E L Ő T E R J E S Z T É S** | | |
| A Képviselő-testület 2015. április 30. napján tartandó rendes nyilvános ülésére | | |
|  | | |
| Előterjesztő megnevezése: | Markót Imre | |
| Iktatószám: | 2-77/2015-F-1 | |
| Tárgy: | **A települési szilárd hulladékkal és szelektív hulladékkal kapcsolatos hulladékkezelési helyi közszolgáltatásról szóló 20/2002. (XII.18.) számú rendelet hatályon kívül helyezéséről és új rendelet alkotásáról** | |
| Előterjesztés jellege: | **Rendelet-tervezet**, Határozat-tervezet, Tájékoztató, Beszámoló | |
| Melléklet: | 1 db **rendelet tervezet**  1 db **hatásvizsgálati lap** | |
| Készítette: | Dr. Majtényi Erzsébet jegyző  dr. Monoki Bernadett ügyintéző | |
| Véleményezésre megküldve: | a Képviselő-testület **Pénzügyi és Városfejlesztési Bizottsága**  részére | |
| Törvényességi véleményezésre bemutatva: | 2015. április 21. | |

**Tisztelt Képviselő- testület!**

1. **ÁLTALÁNOS INDOKOLÁS**

A települési szilárd hulladékkal és szelektív hulladékkal kapcsolatos helyi közszolgáltatásról a többször módosított 20/2002. (XII.18.) számú önkormányzati rendelet szól. A rendelet és annak módosításainak megalkotása óta eltelt időben történt jogszabályváltozások miatt szükséges a rendelet felülvizsgálata. A felülvizsgálat során világossá vált, hogy olyan mértékű módosítások válnak szükségessé, amelyek kapcsán célszerűbbnek látszik a 20/2002. (XII.18.) számú rendelet hatályon kívül helyezése és új rendelet megalkotása.

A rendelettervezet megalkotásánál legfontosabb szempont az volt, hogy a hatályos jogszabályi előírásoknak mindenben megfeleljen.

A hulladékról szóló 2012. évi CLXXXV. törvény (továbbiakban: Ht.) 88. § (4) bek. a) pontja ad felhatalmazást arra, hogy a települési önkormányzat képviselő-testülete rendeletben állapítsa meg „a hulladékgazdálkodási közszolgáltatás ellátásának és igénybevételének szabályait, illetve a 35. §-ban foglalt rendelkezések érvényesítéséhez szükséges szabályokat”.

A Ht. 35. § (1) bekezdése írja elő azt, hogy az önkormányzati rendeletnek mi mindenre kell kiterjednie.

A rendelet tervezése során különösen a szelektív hulladékgyűjtés szabályait kellett a korábbi rendelethez képest pontosítani, részletezni.

Jelen rendelet megalkotásánál a Ht-ben foglalt szabályokon kívül figyelemmel kellett lenni a hulladékgazdálkodási közszolgáltatás végzésének feltételeiről szóló 385/2014. (XII.31.) Korm. rendeletben foglaltakra. Figyelembe kellett venni továbbá a jogalkotásról szóló 2010. évi CXXX. törvény 3. §-ba foglalt rendelkezéseket is, amelyek szerint a szabályozás nem lehet indokolatlanul párhuzamos vagy többszintű. A jogszabályban nem ismételhető meg olyan jogszabályi rendelkezés, amelyet kapcsolódó magasabb szintű ágazati jogszabályok már szabályoznak.

1. **RÉSZLETES INDOKOLÁS**

Az 1. § (1) – (7) bekezdése általános rendelkezéseket tartalmaz. Rendelkezik arról, hogy a települési szilárd hulladékkal kapcsolatos tevékenységekről közszolgáltató útján gondoskodik Törökszentmiklós Városi Önkormányzata. Rendelkezést tartalmaz a közszolgáltatás céljáról területi hatályáról, személyi hatályáról, illetve arról, hogy a rendelet hatálya mely hulladékokra nem terjed ki.

A 2. § (1) – (2) bekezdése nevesíti a Törökszentmiklósi Kommunális Szolgáltató Nonprofit Kft-t, mint a közszolgáltatás teljesítésére jogosult és kötelezett közszolgáltatót.

A 3.§ rendelkezik arról, hogy a közszolgáltatás igénybevételére kik kötelesek, illetve kik lehetnek ez alól kivételek.

A 4. § (1) – (3) bekezdése határozza meg a közszolgáltatási szerződés tartalmi elemeit.

Az 5. § (1) – (4) bekezdése tartalmazza az ingatlanhasználó kötelezettségeit a hulladék gyűjtésével, tárolásával kapcsoltban.

A 6. § (1) – (11) bekezdése rendelkezik a közszolgáltatás ellátásának rendjéről, a hulladék begyűjtésének rendjéről, a közszolgáltatónál bekövetkezett esetleges változások esetén a lakáshasználó felé történő tájékoztatás rendjéről.

A 7. § (1) – (7) bekezdése határozza meg, hogy hulladék gyűjtőedények kiürítését milyen gyakorisággal végzi a szolgáltató, illetve azt, hogy milyen típusú gyűjtőedény használható. Meghatározza, hogy kivételesen mikor használható 60 literes gyűjtőedény.

A 8. § (1) – (6) bekezdése rendelkezik a gyűjtőedény szabályszerű tárolásáról, illetve arról, hogy a szállítási napokon milyen módon kell a gyűjtőedényt a közterületre kihelyezni.

A 9. § (1) – (5) bekezdése szól arról, hogy a gyűjtőedény tisztántartása a használó kötelezettsége, illetve felsorolja azon hulladékokat, amelyeket tilos elhelyezni a gyűjtőedényben.

A 10. § (1) – (8) bekezdése a lomtalanítás, illetve a zöldhulladékok elhelyezésével, elszállításával kapcsolatos viszonyokat rendezi.

A 11. § (1) – (4) bekezdése rendelkezik a közszolgáltatás díjának megfizetésének határidejéről, a megfizetési módokról.

A 12. § (1) – (2) bekezdése kimondja, hogy a hulladék termelője, birtokosa ezen rendelettől eltérő módon nem települési hulladékot közterületen nem helyezhet el.

A 13. § rendelkezik a szelektív hulladékgyűjtés formáiról, lehetőségeiről.

A 14. § a közszolgáltató által kezelhető és nyilvántartható adatok szabályait írja elő.

A 15. § a záró rendelkezések, mely e rendelet hatálybalépését rögzíti, illetve kimondja a 20/2002. (XII.18.) számú rendelet hatályon kívül helyezését.

A rendelet melléklete tartalmazza a települési szilárd hulladékkal kapcsolatos közszolgáltatási díjakat.

1. **ELŐZETES HATÁSVIZSGÁLAT**

*A jogalkotásról* szóló 2010. évi CXXX. törvény 17. §-a alapján, az előzetes hatásvizsgálattal a jogszabály előkészítője felméri a szabályozás várható következményeit. Önkormányzati rendelet esetén a helyi önkormányzat képviselő-testületét az előzetes hatásvizsgálat eredményéről tájékoztatni kell. Ugyanezen törvény 17. § (2) bekezdése értelmében, a hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A tervezett jogszabály várható következményei, különösen**

1. **társadalmi hatásai:** A közszolgáltatás kötelező igénybevétele növeli a háztartások kiadásait ugyan, azonban összességében ez gazdaságosabb, mint ha az ingatlanhasználóknak maguknak kellene gondoskodni a jogszabályban előírt módon.

**II. gazdasági hatásai:** Az előterjesztésben foglalt tervezet a települési szilárd hulladék kezelésével megbízott közszolgáltató gazdálkodását érinti.

**III. költségvetési hatásai:** Az előterjesztésben foglalt tervezet nem jelent többletterhet a költségvetésnek.

**IV. környezeti következményei:** A hulladékgazdálkodási közszolgáltatás igénybevétele a település lakossága számára élhetőbbé, tisztábbá teszi környezetét, emellett fontos hatás a környezet terhelése csökken, a környezeti ártalmak mérséklődnek.

**V. egészségi következményei:** A környezeti ártalmak csökkenésével javulhat az életminőség, az egészségesebb környezet jobb életfeltételeket biztosít.

**VI. adminisztratív terheket befolyásoló hatásai:** A tervezet adminisztratív növekedést nem eredményez.

**VII. megalkotásának szükségessége:** A jogszabály megalkotását a hulladékról szóló 2012. évi CLXXXV. törvény 88. § (4) bekezdése és a 35. § kötelezővé teszi a helyi önkormányzatok részére.

**VIII. a jogalkotás elmaradásának várható következményei:** Mivel a Ht. kötelezővé teszi a jogszabályalkotást, ennek elmaradása jogszabálysértést eredményez.

**IX. alkalmazásához szükséges személyi, szervezeti, tárgyi és pénzügyi feltételek:** A korábbi rendelet megkívánta feltételektől nem tér el.

Tisztelt Képviselő-testület!

Kérem a rendelet-tervezet megvitatását és annak elfogadását!

Törökszentmiklós, 2015. április 21.

**Markót Imre**

**polgármester**

**TÖRÖKSZENTMIKLÓS VÁROSI ÖNKORMÁNYZAT**

**KÉPVISELŐ-TESTÜLETÉNEK**

**\_\_\_ /2015. ( \_\_\_ )**

**ÖNKORMÁNYZATI RENDELETE**

a települési szilárd hulladékkal és szelektív hulladékkal kapcsolatos hulladékkezelési helyi közszolgáltatásról

Törökszentmiklós Városi Önkormányzatának Képviselő - testülete a Magyarország helyi önkormányzatairól szóló 2011. évi CLXXXIX törvény (továbbiakban: Mötv.) 13. § (1) bek. 19. pontjában, valamint a hulladékgazdálkodásról szóló 2012. évi CLXXXV. törvény (továbbiakban: Ht.) 88. § (4) bekezdés a) pontjában kapott felhatalmazás alapján az alábbi rendeletet alkotja:

I. Fejezet

ÁLTALÁNOS RENDELKEZÉSEK

1. §

(1) Törökszentmiklós Városi Önkormányzat (továbbiakban: önkormányzat) a város közigazgatási területén a települési szilárd hulladékkal összefüggő tevékenységről, a települési szilárd hulladék rendszeres összegyűjtéséről, elszállításáról, ártalommentes elhelyezéséről (ártalmatlanításáról) szervezett helyi közszolgáltatás útján gondoskodik.

(2) A közszolgáltatás célja a köztisztaság, a településtisztaság biztosítása, a közegészségügy, valamint az épített és természeti környezet védelme.

A kötelező közszolgáltatásra vonatkozó rendelkezések célja a közszolgáltatás kiszámítható, folyamatos és biztonságos ellátása, a tevékenység ellenőrizhetősége.

(3) A települési szilárd hulladékkal kapcsolatos helyi közszolgáltatás Törökszentmiklós Város (a továbbiakban: település) mindenkori közigazgatási belterületére terjed ki.

(4) A település közigazgatási belterületén lévő valamennyi ingatlan tulajdonosa, kezelője vagy használója (továbbiakban: ingatlanhasználó), függetlenül attól, hogy a tulajdonos természetes, vagy jogi személy, illetve jogi személyiséggel nem rendelkező gazdasági társaság, az ingatlanán keletkező települési szilárd hulladék gyűjtéséről és annak a begyűjtésére feljogosított és engedéllyel rendelkező hulladékkezelőnek történő átadásáról az e rendeletben meghatározott módon köteles gondoskodni, kivéve azt a gazdasági szervezetet, amely a Ht. „*Az ingatlanhasználóra vonatkozó szabályok*” 38. § - 40. §-ai alapján gondoskodik a települési szilárd hulladékának kezeléséről.

(5) Nem terjed ki a rendelet hatálya a veszélyes hulladékokra, a települési folyékony hulladékokra és azokkal összefüggő tevékenységre.

(6) A szervezett közszolgáltatással nem érintett területek és ingatlanok tulajdonosai (használói, kezelői) az ingatlanon keletkező települési szilárd hulladékot a Kétpói Regionális Hulladéklerakón helyezhetik el a lerakó üzemeltetője által meghatározott díj ellenében.

(7) Tilos hulladékot elhagyni, - a gyűjtés, a begyűjtés, lerakás szabályaitól eltérő módon - felhalmozni, ellenőrizetlen körülmények között elhelyezni, kezelni.

2. §

(1) A település közigazgatási belterületén a települési szilárd hulladékkal kapcsolatos kötelező helyi közszolgáltatás teljesítésére jogosult, illetőleg kötelezett közszolgáltató a Törökszentmiklósi Kommunális Szolgáltató Nonprofit Kft. (Székhelye: Törökszentmiklós, Puskás F. u. 12., továbbiakban: Szolgáltató), mely gondoskodik a begyűjtésről, szállításról, elhelyezésről, esetlegesen a hasznosításról.

(2) A közszolgáltatás keretében gyűjtött egyéb települési hulladék elhelyezésére a Kétpói Regionális Hulladéklerakó szolgál.

.

3. §

(1) A Ht. 38. § (1) bekezdése értelmében a jelen rendelet 1. § (1) bekezdésben szereplő szolgáltatást a rendelet hatálya alá tartozó területen minden önálló ingatlan illetve önállóan használt ingatlanrész tulajdonosa - vagy ha a tulajdonos, valamint a használó és a kezelő nem azonos személy -, használója, kezelője (továbbiakban együttesen: ingatlanhasználó) köteles igénybe venni, kivéve:

- a beépítetlen telek tulajdonosát,

- a lakatlan lakás tulajdonosát,

- azon gazdálkodó szervezeteket, amelyek székhelyén, illetve telephelyén már van magánszemály által megkötött, érvényes közszolgáltatási szerződés és a jegyzőtől, mint kereskedelmi hatóságtól olyan igazolást szerez be, amellyel igazolja, hogy a tevékenységéből nem származik hulladék.

Lakatlannak az a lakás tekinthető, mely - a lakcímnyilvántartás adatai szerint - senkinek sem lakó- vagy tartózkodási helye és a lakást ténylegesen nem használja senki. A lakatlanság tényét a jegyző igazolja.

(2) Társasház esetén a tulajdonosok közössége a szolgáltatás megrendelője, feltéve, ha azt osztatlan közös szolgáltatásként rendelik meg. A lakásszövetkezet esetén a lakásszövetkezet a szolgáltatás megrendelője, feltéve, ha azt osztatlan közös szolgáltatásként veszik igénybe.

II. Fejezet

A HULLADÉKKEZELÉSI KÖZSZOLGÁLTATÁSI SZERZŐDÉS

4. §

(1) A Szolgáltató és a szolgáltatást megrendelő ingatlanhasználó a szolgáltatásra vonatkozó szerződést a Szolgáltató kezdeményezésére köti meg.

A szerződésben meg kell jelölni:

a.) a szerződő feleket,

b.) a szolgáltatás tartalmát,

c.) a közszolgáltatás igénybevételének kezdő napját és az ürítési gyakoriságot

d.) a szolgáltatáshoz szükséges gyűjtőedényt űrtartalom és darabszám szerint, használatuk jogcímét és módját,

e.) a szerződésszegés esetén alkalmazható jogkövetkezményeket,

f.) a szerződés megszűnésének eseteit, feltételeit, módosítását, felmondásának feltételeit,

g.) a megrendelő felhatalmazását a Szolgáltató részére adatainak kezelésére a szolgáltatás ellátásának céljából,

h.) a közszolgáltatás, valamint az azt meghaladó többletszolgáltatás díját, alkalmazásának feltételeit, megfizetésének módját,

i.) az irányadó jogszabályokat.

(2) Amennyiben jogszabály a közszolgáltatási díjat megváltoztatja, azt a Szolgáltató a szerződés megváltoztatása nélkül is alkalmazhatja.

(3) Jelen rendelet 7. § (4)-(5) bekezdése szerinti határozat jogosultjával a Szolgáltató akkor kötheti meg a szolgáltatási szerződést, ha az érintett ingatlanon a Szolgáltató képviselője meggyőződött a 60 literes gyűjtőedény meglétéről.

III. Fejezet

AZ INGATLANTULAJDONOS KÖTELEZETTSÉGEI

5. §

(1) A 3. § (1) bekezdés szerinti ingatlanhasználó köteles az ingatlanán keletkező települési szilárd hulladékot az e rendeletben meghatározott módon és helyen gyűjteni.

Alapvető kötelessége e tekintetben, hogy:

a.) a települési szilárd hulladékot szelektáltan - különös tekintettel a hulladék további kezelésére - az elszállításra való átvételig gyűjtse, illetve tárolja,

b.) az ingatlanán keletkező települési szilárd hulladék kezelésére az Önkormányzat által szervezett közszolgáltatást vegye igénybe, illetve a hulladékot a begyűjtésre e rendeletben feljogosított hulladékkezelőnek adja át, illetve a közszolgáltatási díjat kiegyenlítse,

c.) a hulladék gyűjtése során megfelelő gondossággal járjon el annak érdekében, hogy a hulladék mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény- és állatvilágot ne károsítsa, a közrendet és közbiztonságot ne zavarja.

d.) a szelektíven gyűjtott hulladékot a szolgáltató által biztosított edényzetben illetve a közterületen levő hulladékgyüjtő szigetek edényeibe köteles elhelyezni.

(2) Az ingatlanhasználó köteles a Szolgáltatónak bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik.

(3) A települési szilárd hulladékot nem szabad felhalmozni, a gyűjtőedényt a hulladék elszállítása céljából a Szolgáltató által megjelölt időben, a szerződésben rögzített gyakorisággal a gyűjtő járművel megközelíthető és az ürítésre alkalmas helyre ki kell helyezni.

(4) gazdálkodó szervezet a keletkezett egyéb település hulladékainak elszállításához a helyi közszolgáltató szolgáltatását köteles igénybe venni.

IV. Fejezet

A KÖZSZOLGÁLTATÁS ELLÁTÁSÁNAK RENDJE, A KÖZSZOLGÁLTATÁS KÖTELEZŐ IGÉNYBEVÉTELE

6. §

(1) Az ingatlanhasználó köteles a Szolgáltató által nyújtott közszolgáltatást igénybe venni.

(2) A helyi közszolgáltatás körében az ingatlanhasználó és a Szolgáltató közötti jogviszonyt a települési szilárd hulladékra vonatkozó közszolgáltatás esetében az a tény hozza létre, hogy a Szolgáltató az ingatlanhasználó számára a közszolgáltatást felajánlja, illetve a közszolgáltatás teljesítésére rendelkezésre áll.

(3) A közszolgáltatás teljesítésének feltételeiről a Szolgáltató az ingatlanhasználót írásban köteles értesíteni vagy felhívás közzététele útján tájékoztatni.

(4) A hulladék begyűjtésének, elszállításának rendjét (gyakoriság, útvonal és időpont) - a keletkező hulladékmennyiségek figyelembevételével - a Szolgáltató köteles elkészíteni és arról az ingatlantulajdonosokat - változás esetén is - értesíteni.

(5) A Szolgáltató és az ingatlanhasználó jogaira és kötelezettségeire, valamint a közszolgáltatás teljesítésére vonatkozó szerződés tartalmi elemeire a jelen rendelet 4. §-ában foglaltakat kell alkalmazni.

(6) Amennyiben a települési szilárd hulladék - árusító, szolgáltató vagy egyéb gazdasági tevékenység folytán - közterületen keletkezik, a tevékenység végzésére kötött közterület-használati szerződés szerinti használó köteles hulladékának kezeléséről gondoskodni. A közterület-használati szerződés megkötését az önkormányzat az általa szervezett közszolgáltatás igénybevételéhez kötheti.

(7) A hulladékkezelési helyi közszolgáltatás feltételeiben bekövetkezett változásokról a Szolgáltató az ingatlanhasználót - a változás bekövetkezte előtt - 15 nappal írásban értesíteni köteles, kivéve a munkaszüneti napok körüli munkarendváltozásokat, mely esetben az értesítést hirdetmény útján is teljesítheti legalább a változás időpontja előtt 3 nappal.

(8) A Szolgáltatónak úgy kell megszerveznie a települési szilárd hulladék gyűjtését, szállítását, a gyűjtőedények kihelyezését, hogy ünnep és munkaszüneti napokon sem gyűlhet össze annyi hulladék, ami a gyűjtőedények befogadó kapacitását meghaladja.

(9) A Szolgáltató köteles a szabványosított gyűjtőedények kiürítését kíméletesen, az elvárható gondossággal elvégezni. A Szolgáltató alkalmazottainak vétkes károkozásáért a Szolgáltató anyagilag felelős.

(10) A Szolgáltató köteles az elhagyott hulladékot is elszállítani. A felmerülő költségeket az önkormányzat utólag megtéríti.

(11) A Szolgáltató köteles évente beszámolni közszolgáltatási tevékenységéről.

V. Fejezet

A HULLADÉK GYŰJTÉSE ÉS ELSZÁLLÍTÁSA, A GYŰJTŐEDÉNYEK

7. §

(1) A hulladék gyűjtőedények ürítését hetente legalább egy alkalommal, az alább felsorolt tömbtelkes lakótömbök esetében heti két alkalommal kell végezni: 648/1. hrsz (Fáy lakótelepen), 1923. hrsz (a Táncsics lakótelepen), 3725. hrsz és 3720. hrsz (a Petőfi lakótelepen) és 3556/1. hrsz (a Bocskai úti lakótelepen) valamint a 3555/1. és 3631. hrsz (Batthyányi úti lakótelepen).

(2) A gyűjtőedényt:

a) szabványos 60, 110, 240 literes edény esetén az ingatlanhasználó

b) szabványos konténer (1100 l, 2,5 m³, 3 m³, 5 m³) esetén a Szolgáltató biztosítja bérleti díj ellenében

c) a családiházas övezetben a szelektív gyűjtéshez szükséges gyűjtőedényt a szolgáltató biztosítja.

Az a) pontban megjelölt 110 literes gyűjtőedény helyettesíthető 120 literes szabványos gyűjtőedénnyel is.

(3) Csak olyan műszaki állapotú gyűjtőedények használhatók, amelyekkel biztosítható a zavartalan, biztonságos, szóródás- és pormentes hulladékürítés a szállítójárműbe.

(4) 60 literes gyűjtőedényt az az ingatlanhasználó használhat, aki egyedül él. Egyedül élőnek az tekinthető, akinek az ingatlanában más személy nem létesített sem lakóhelyet, sem tartózkodási helyet és a háztartásban rajta kívül más személy életvitelszerűen nem tartózkodik.

(5) A 60 literes gyűjtőedény használatát a polgármester erre irányuló kérelem esetén engedélyezi, melyről határozatot hoz. A határozathozatal előtt a 60 literes gyűjtőedény használati feltételeinek fennállását a lakcímnyilvántartás adatai és helyszíni szemle útján kell megállapítani.

(6) Az ingatlanhasználó köteles írásban, 5 nappal korábban bejelenteni a Szolgáltatónak, ha ingatlanán az addig szokásos hulladékmennyiséget jelentősen meghaladó mennyiségű hulladék keletkezése várható.

A bejelentés alapján a Szolgáltató köteles az ingatlanhasználó által megjelölt időpontra vagy időtartamra a kezelésében lévő 2,5 m3, 3 m3, 5 m3 űrtartalmú konténert az ingatlanhasználó rendelkezésére bocsátani a mellékletben szereplő díj megtérítése ellenében.

(7) A többletszolgáltatás után fizetendő díjról a Szolgáltató az ingatlanhasználót a bejelentéssel egyidejűleg köteles tájékoztatni.

8. §

(1) A gyűjtőedény a települési szilárd hulladék szállítási napok kivételével a szolgáltatással érintett ingatlanon belül, illetve közterület-használati szerződés alapján helyezhető el. Konténer közterületen állandó jelleggel, külön használati díj nélkül helyezhető el.

(2) Az ingatlanhasználó köteles a gyűjtőedényeket a települési szilárd hulladék elszállítása céljából a Szolgáltató által megjelölt időpontban a közterületen, a begyűjtést végző gépjárművel megközelíthető és ürítésre alkalmas helyen elhelyezni.

A gyűjtőedényt legfeljebb a szállítási napot megelőző napon, 18 órától lehet kihelyezni a közterületre, kivéve a tartósan engedélyezett elhelyezést.

(3) A települési szilárd hulladék elszállítása céljából kihelyezett gyűjtőedény fedelének - a közterület szennyezésének elkerülése érdekében - lecsukott állapotban kell lennie. A hulladékot a gyűjtőedényben úgy kell elhelyezni, hogy az az edény mozgatásakor és ürítésekor ne szóródjon, valamint a gépi ürítést ne akadályozza.

(4) Tilos az ürítés céljára kihelyezett gyűjtőedény tartalmának válogatása, szétszórása.

(5) A kihelyezett gyűjtőedény nem akadályozhatja a jármű és gyalogos forgalmat, az ingatlantulajdonos vagy a Szolgáltató által történő elhelyezése nem idézhet elő baleset- vagy kárveszélyt.

(6) Az ingatlanhasználó csak a saját tulajdonában lévő, illetve bérelt gyűjtőedényt használhatja, települési szilárd hulladék gyűjtése céljából. Az ingatlanán keletkezett települési szilárd hulladékot más ingatlanhasználó gyűjtőedényében nem helyezheti el, kivéve a 7. § (6) bekezdését.

9. §

(1) Az ingatlanhasználó köteles gondoskodni a gyűjtőedények tisztántartásáról, fertőtlenítéséről, rendeltetésszerű használatáról, valamint környezetük tisztántartásáról.

Kivételt képeznek az alól a 2,5 m3-es, 3 m3-es, és az 5 m3-es, valamint az 1100 literes konténerek, amelyeket a Szolgáltató kéthavonta köteles fertőtleníteni, feltéve, hogy ezen gyűjtőedényeket a Szolgáltató biztosítja.

(2) A szabályszerűen kihelyezett gyűjtőedények ürítése során esetlegesen keletkezett, kiszóródott hulladék feltakarításáról a szolgáltató köteles gondoskodni.

(3) Ha a gyűjtőedényben olyan nedves hulladékot helyeztek el, amely az edényben összetömörödött vagy megfagyott, illetve a gyűjtőedényben lévő hulladékot úgy összepréselték, hogy emiatt az edényt üríteni nem lehet, az ingatlanhasználó a Szolgáltató felhívására köteles az edényt üríthetővé, illetve használhatóvá tenni, továbbá az így okozott esetleges kárt megtéríteni.

(4) Tilos a gyűjtőedénybe folyékony, mérgező, tűz-és robbanásveszélyes anyagot, salakot, égésterméket, állati tetemet, trágyát, jeget, havat és a háztartásban keletkező veszélyes hulladékot helyezni.

Tilos továbbá olyan anyagot a gyűjtő edénybe helyezni, amely veszélyezteti a begyűjtést, ürítést végző személyek vagy más személyek életét, testi épségét, egészségét.

(5) A szelektív gyűjtéshez biztosított edényekbe, csak a szolgáltató által meghatározott összetételű hulladékok kerülhetnek.

VI. Fejezet

LOMTALANÍTÁS, ZÖLDHULLADÉK ÁTVÉTEL

10. §

(1) A nagydarabos szilárd hulladékok (nagyobb méretű berendezési tárgy, lom, bútor, stb.) összegyűjtését szolgáló lomtalanítási akciók és zsákos zöldhulladék begyűjtésének megszervezéséről és lebonyolításáról, évente egy alkalommal (ősszel), valamint a karácsonyfák begyűjtéséről a szolgáltató gondoskodik.

(2) A hulladékot az ingatlanhasználó a Szolgáltató által előzetesen megjelölt időpontban helyezheti ki elszállítás céljából arra a helyre, amelyet a Szolgáltató előzetesen megjelölt.

(3) Az elszállítandó hulladékot úgy kell elhelyezni a közterületen, hogy az a jármű és gyalogos forgalmat ne akadályozza, a zöldterületeket és a növényzetet ne károsítsa, illetve ne járjon baleset vagy károkozás veszélyének előidézésével.

(4) A Szolgáltató a (2) bekezdésben és e paragrafusban foglalt előírásoktól eltérő módon, szabálytalanul elhelyezett hulladékot is köteles - külön díjfizetés ellenében - elszállítani. Az elszállítás előtt köteles azt az önkormányzatnak bejelenteni. Ha a külön díj megfizetésére kötelezett személye nem állapítható meg, a Szolgáltató a számlát a települési önkormányzatnak nyújtja be.

(5) Mindennemű anyag szállításánál ügyelni kell arra, hogy a közterület ne szennyeződjék be. Ha bármilyen szállítmány fel- és lerakásánál, vagy a szállítás alatt a közterület beszennyeződik, a szállító köteles azt fel- vagy lerakás elvégzése után, illetőleg a szállítás során megtisztítani.

(6) A szolgáltató székhelyén köteles biztosítani a zöldhulladék átvételét a lakosságtól a hét minden napján 8,00 órától 15,00 óráig.

(7) A lakosok alkalmanként 1 m3–t meg nem haladó mennyiségben szállíthatnak be csomagoló anyag mentes zöldhulladékot.

(8) A szolgáltató jogosult megtagadni a zöldhulladék átvételét, amennyiben az szennyeződéseket, kommunális hulladékot, vagy csomagolóanyagot tartalmaz.

VII. Fejezet

SZOLGÁLTATÁSI DÍJ

11. §

(1) A közszolgáltatási díj megfizetésére az köteles, aki a jelen rendeletben foglaltak szerint a hulladékkezelési közszolgáltatás igénybevételére köteles. A szolgáltatásért a szolgáltatást megrendelő a mellékletben szereplő díjat fizeti. A lakásszövetkezeti tag esetén a közszolgáltatás díját a lakásszövetkezet téríti meg a Szolgáltatónak.

(2) A kötelező közszolgáltatást igénybe vevők díjfizetési kötelezettségüket havonta teljesítik.

(3) A közszolgáltatás díját a számla kiállítás dátumát követően 15 napon belül kell kiegyenlíteni készpénzben, postai és pénzintézeti befizetéssel, vagy folyószámlán történő kiegyenlítéssel.

(4) Nem tagadhatja meg a közszolgáltatási díj megfizetését az, aki a települési szilárd hulladékkal kapcsolatos kötelezettségeit nem teljesíti, feltéve, hogy a Szolgáltató számára a közszolgáltatást felajánlja, illetve a közszolgáltatás teljesítésére vonatkozó rendelkezésre állást igazolja.

VIII. Fejezet

A HELYI KÖZSZOLGÁLTATÁS ALÁ NEM TARTOZÓ HULLADÉKKAL KAPCSOLATOS RENDELKEZÉSEK

12. §

(1) A hulladék termelője, birtokosa e rendeletben leírtaktól eltérően nem települési szilárd hulladékot közterületen nem gyűjthet, tárolhat.

(2) A települési folyékony hulladékra külön önkormányzati rendelet vonatkozik.

IX. Fejezet

SZELEKTÍV HULLADÉKGYŰJTÉS

13. §

A szelektív hulladékgyűjtés formái:

1. Házhozmenő szelektív gyűjtés: családiházas övezetben az ingatlanokhoz biztosított gyűjtőedények útján gyűjtőjáratos ürítéssel.
2. Gyűjtőszigetes szelektív gyűjtés: különösen a lakótelepi övezetekben a gyűjtőszigeteken kihelyezett konténerbe a 3 szelektív frakció (öblösüveg, papír, PET palack) ürítésével.

A települési szilárd hulladékkezelési közszolgáltatási szerződés kötésére kötelezett magánszemélyek a házhoz menő szolgáltatásra, illetve a gyűjtőszigetek használatára, a kommunális hulladékszállításra kötött szolgáltalási szerződésben meghatározott szolgáltatási díj megfizetéssel jogosultak.

X. Fejezet

**Adatszolgáltatási és nyilvántartási kötelezettség**

**14. §**

(1) Az adatkezelés célja a közszolgáltatással összefüggően az ingatlanhasználó személyének megállapításához, a közszolgáltatási díj behajtásához szükséges és arra alkalmas adatbázis létrehozása és működtetése, valamint a közszolgáltatás kötelező igénybevételének szünetelése esetén annak nyilvántartása.

(2) Az ingatlannal rendelkező, vagy azt bármilyen más jogcímen használó gazdálkodó szervezet köteles eleget tenni a hulladékkal kapcsolatos nyilvántartási és adatszolgáltatási kötelezettségének.

(3) A közszolgáltatást igénybevevő ingatlanhasználók nyilvántartásáról a Szolgáltató gondoskodik.

(4) A Szolgáltató megteremti és fenntartja az adatkezelés személyi és tárgyi feltételeit, gondoskodik az adatok biztonságáról, meghatározza azokat az eljárási szabályokat, amelyek az adat- és titokvédelmi szabályok érvényre juttatásához szükségesek.

(5) A Szolgáltató nyilvántartásában a természetes személyek esetében a Ht. alapján a természetes személyazonosító adatokat (név, anyja neve, születési hely, születési idő, lakcím) kezelheti, tarthatja nyilván.

(6) A Szolgáltató az ingatlanhasználó személyes adatait a szerződéses viszony létrejöttétől annak megszűnéséig, díjhátralék esetén a tartozás fennállásáig kezelheti. A jogviszony, vagy díjhátralék megszűnését követően a Szolgáltató a kezelt adatokat megsemmisíti, illetve a Ht. rendelkezéseinek megfelelően az önkormányzatnak átadja.

X. Fejezet

ZÁRÓRENDELKEZÉSEK

15. §

1. A rendelet a kihirdetését követő napon lép hatályba, ezzel egyidejűleg 20/2002. (XII.18.) számú önkormányzati rendelet hatályát veszti.

Törökszentmiklós, 2015. április

Markót Imre sk. Dr. Majtényi Erzsébet sk.

polgármester jegyző

**Melléklet a …/2015. (….) Ör-hez**

**A települési szilárd hulladékkal kapcsolatos közszolgáltatási díjak**

**Érvényes 2012. december 28-tól**

|  |  |  |  |
| --- | --- | --- | --- |
| 1. | a) 60 literes kukatartályos edény esetében: | 313 | Ft/ürítés+ÁFA |
|  | b) 110-120 literes kukatartályos edény esetében: | 440 | Ft/ürítés+ÁFA |
|  | c) 240 literes kukatartályos edény esetében: | 693 | Ft/ürítés+ÁFA |
| 2. | a) 1100 literes kukatartályos edény esetében: | 4 326 | Ft/ürítés+ÁFA |
|  | b) 2,5 m3 -es konténer esetében: | 5 739 | Ft/ürítés+ÁFA |
|  | c) 3 m3 -es konténer esetében: | 7 190 | Ft/ürítés+ÁFA |
|  | d) 5 m3 -es konténer esetében: | 12 922 | Ft/ürítés+ÁFA |

Az ingatlanhasználó a 2. b)-d) konténeres szállításnál (2,5 m3, 3 m3, 5 m3) az ürítési díjon felül 11.665 Ft/tonna + ÁFA lerakási díjat köteles fizetni. A Szolgáltató a konténeres hulladékszállításnál a hulladék tömegét a regionális hulladéklerakó üzemeltetője által kiállított átvételi okmányon feltüntetett tömeg szerint számlázza.

|  |  |  |  |
| --- | --- | --- | --- |
| 3 | Gyűjtőedény bérleti díjak |  |  |
|  | a) 1100 literes kukatartályos edény esetében: | 2 200 | Ft/hó + ÁFA |
|  | b) 2,5 m3 -es konténer esetében: | 2 970 | Ft/hó + ÁFA |
|  | c) 3 m3 -es konténer esetében: | 2 970 | Ft/hó + ÁFA |
|  | d) 5 m3 -es konténer esetében: | 2 970 | Ft/hó + ÁFA” |